Awak Kuier

Awak Hiba Kuier (s. 19. elokuuta 2001 Kairo, Egypti) on suomalainen koripalloilija. Sentterinä pelaava Kuier on kotkalaisen Peli-Karhujen kasvatti. Hän on myös Suomen maajoukkuepelaaja. Kuier nimettiin kaudella 2018–2019 Naisten Korisliigan kehittyneimmäksi pelaajaksi, ja hän oli samalla sekä edellisellä kaudella sarjan torjuntakuningatar. 

Kuier varattiin Women's National Basketball Association (WNBA) -koripalloliigaan vuonna 2021. Hänet varasi koko varaustilaisuuden toisena Dallas Wings.    

Donkkauskyvystään mediahuomiota saanutta Kuieria pidetään poikkeuksellisen lahjakkaana.

 Elämä 
Kuierin sukujuuret ovat nykyisen Etelä-Sudanin alueella, ja hän kuuluu dinkojen heimoon. Kuier itse identifioituukin ensisijaisesti sudanilaiseksi.  Hänen vanhempansa pakenivat vuonna 2001 Sudanin sisällissodan vuoksi Sudanista Egyptiin. Awak Kuier syntyi Kairossa, Egyptissä. Perhe sai myöhemmin turvapaikan Suomesta YK:n pakolaisohjelman mukaisesti Awakin ollessa kaksivuotias. Perhe asettui Suomessa Kotkan Hovilaan. 

Kuier suoritti peruskoulun Kotkassa: hän kävi ala-asteen Kyminkartanon koulussa ja yläasteen Helilän koulussa. Kuier aloitti myös lukio-opinnot Kotkassa Karhulan lukiossa. Syksyllä 2017 Kuierin perhe päätti kuitenkin muuttaa Koivukylään Vantaalle, jotta tämä voisi panostaa koripalloon yhä enemmän. Kuier opiskeli Mäkelänrinteen lukiossa.

 Pelaajaura 

 Juniorivuodet 
Kuier aloitti koripallon kymmenvuotiaana veljiensä innoittamana. Hänen kasvattajaseuransa on kotkalainen Peli-Karhut.

Kuier palkittiin vuonna 2016 B-tyttöjen SM-sarjan vuoden pelaajana. Kuier edusti Suomea Basketball Without Borders -maailmanleirillä helmikuussa 2017. Tuolloin 15-vuotias Kuier nousi mediaotsikoihin kyettyään ikäisekseen ja naiselle poikkeuksellisesti donkkaamaan. Jo tuolloin Kuierin taustajoukot saivat jatkuvasti yhteydenottoja Yhdysvalloista ja eurooppalaisseuroista.

Kuier vaihtoi loppuvuodesta 2017 seuraa Peli-Karhuista helsinkiläisen lukionsa Mäkelänrinteen lukion erikoisjoukkueeseen HBA-Märskyyn.

Joulukuussa 2019 Kuier hylkäsi Yhdysvalloista tarjotut yliopistostipendit ja ilmoitti lähtevänsä kauden päätyttyä ammattilaiseksi Eurooppaan.Yle.fi, urheilu

Kuier teki 16. tammikuuta 2020 Tapiolan Honkaa vastaan pelatussa ottelussa 47 pistettä ja otti 19 levypalloa. Hän heitti ottelussa kahdeksan kolmen pisteen koria.HBA-Märsky kaatoi Hongan, Basket.fi Kuierin pistelukema oli suurin naisten pääsarjassa 17 vuoteenYle.fi, urheilu ja teholukema 54 sarjan historian toiseksi suurin. Hänet valittiin tammikuussa 2020 Naisten Korisliigan kuukauden pelaajaksiHBA-Märskyn Awak Kuier on Naisten Korisliigan tammikuun pelaaja, Basket.fi.

 Virtus Eirene Ragusa 
Kuier valitsi kesäkuussa 2020 uuden joukkueen useista eurooppalaisista vaihtoehdoista ja teki sopimuksen Italian pääsarjan kärkijoukkueisiin kuuluneen Virtus Eirene Ragusan kanssa. Sopimus oli nelivuotinen niin sanottu avoin sopimus, josta Kuier pystyisi ostamaan itsensä ulos esimerkiksi halutessaan siirtyä WNBA:han.Yle.fi, urheilu Kuier pelasikin kesän 2021 Dallas Wingsissä, josta hän palasi talvikaudeksi 2021-22 takaisin Italian sarjaan Ragusaan.

 Dallas Wings 
Kuier valittiin toisena vuoden 2021 WNBA-varaustilaisuudessa. Hän oli ensimmäinen ei-amerikkalainen pelaaja, joka valittiin ensimmäisten viiden joukossa sitten australialaisen Liz Cambagen vuonna 2011. Hän pelasi ensimmäisen ottelunsa Dallasin riveissä 27. huhtikuuta 2021. Kueir oli ensimmäisenä kautenaan koko liigan nuorin pelaaja. 

 Reyer Venezia 
Kesällä 2022 Kuier vaihtoi seuraa Reyer Venezian riveihin. Reyer Venezia pelaa sekä Italian pääsarjassa, Serie A:ssa että Eurocupissa. Keväällä 2024 seura voitti Italian mestaruuden ja Kuier palkittiin finaalien arvokkaimman pelaajan palkinnolla.

 Maajoukkue 
Kuier pelasi kymmeniä maaotteluita Suomen alle 16- ja 18-vuotiaiden maajoukkueissa. Suomen naisten maajoukkueessa hän debytoi alaikäisenä 11. marraskuuta 2017. Hän teki ottelussa Ranskaa vastaan viisi pistettä ja otti kuusi levypalloa.Maajoukkuetilastot – Suomen Koripalloliitto

Kuier oli huhtikuussa 2019 Mäkelänrinteen lukion joukkueessa voittamassa Kreikassa koululaisten maailmanmestaruutta.

 Pelityyli ja ominaisuudet 
Kuier on naispelaajaksi erittäin pitkä, ja hänen sylivälinsä on yli kaksimetrinen. Hän kykenee kuitenkin myös heittämään ja kuljettamaan palloa hyvin.

 Saavutukset 
 Naisten Korisliigan kehittynein pelaaja 2019
 Naisten Korisliigan torjuntakuningatar 2018 ja 2019
 Naisten Korisliigan kuukauden pelaaja, tammikuu 2020

Yksityiselämä

Kuierilla on neljä vanhempaa veljeä. Hänen vanhempansa ovat Jehovan todistajia.

 Lähteet 
 Awak Kuier Suomen Koripalloliitto
 Maajoukkuetilastot Suomen Koripalloliitto

 Viitteet 

Kirjallisuutta


Luokka:Suomalaiset koripalloilijat
Luokka:Vuonna 2001 syntyneet
Luokka:Elävät henkilöt